आने वाली फिल्म राजधानी एक्सप्रेस में पेस बतौर हीरो नज़र आ रहे हैं जिसमें वो भारी भरकम डायलॉग के साथ साथ एक्शन करते हुए भी नज़र आएंगे.पेस के अनुसार "टेनिस में मुझे जो हासिल करना था वो मैंने कर लिया है. अब कुछ बचा नहीं है जिसके लिए मैं टेनिस खेलूं. मैं टेनिस खेलता हूं क्योंकि मुझे प्रतिस्पर्धा पसंद है. हर सोमवार को आने वाली टेनिस रैंकिग से अब मैं अपना ध्यान फ्राइडे बॉक्स ऑफिस पर लगाने वाला हूं."वैसे तो राजधानी एक्सप्रेस पेस की पहली फिल्म है पर उनके मुताबिक फिल्मों के ऑफर तो उन्हें 1996 से ही आ रहे थे जब उन्होंने एटलांटा ऑलंपिक्स में कांस्य पदक जीता था. पेस कहते हैं "एटलांटा में पदक जीतने के ठीक 2 दिन बाद मेरे पास फिल्म का ऑफर आया था जिसमें मुझे एक स्पोर्ट्स हीरो का रोल दिया जा रहा था.पर मेरे लिए अब सही समय है.राजधानी के बाद मैं एक ग्राफिक नॉवल भी कर रहा हूं."एक्टिंग करियर के बारे में टेनिस फ्रैटरनिटी की प्रतिक्रिया बताते हुए पेस कहते हैं टेनिस सर्किट पर मेरे जितने भी दोस्त हैं भारत में और बाहर भी वो सब मुझे छेड़ते हैं. पर वो सभी ट्रैलर देखकर बहुत खुश हैं. जिस तरह मैंने रैकेट के बदले पिस्तौल उठाई है उसे देखकर सब चकित हैं."तो क्या इस फिल्म के साथ पेस अपने टेनिस करियर को अलविदा कह देंगे इस पर पेस ने कुछ साफ साफ जवाब नहीं दिया "मेरे दोस्त इस बात को लेकर चिंतित हैं कि फिल्मों में आने के बाद कहीं मैं टेनिस खेलना तो नहीं छोड़ दूंगा. लोग थोड़ा ज्यादा ही सोच रहे हैं.फिलहाल तो मैं सिर्फ राजधानी एक्सप्रेस का बॉक्स ऑफिस नतीजों के बारे में सोच रहा हूं."राजधानी एक्सप्रेस में पेस एक उपेक्षित लड़के का रोल कर रहे हैं जो खुद पर होते अत्याचार से तंग आकर पिस्तौल उठा लेता है.फिल्म 4 जनवरी को रिलीज होगी.